དེ་ནས།ལྷག་བསམ་ཟེར་མཁན་འདིའི་རྩ་བ་ས་བོན་མི་ལ་རང་ཆས་སུ་ཡོད་པ་མ་གཏོགས་དེ་ཆོས་ཀྱི་ཐོག་ནས་གསར་དུ་བསླབ་པ་ཞིག་མ་རེད།ཕན་སེམས་ཟེར་བ་འདི་མི་ལ་རང་ཆས་སུ་ཡོད་པ་རེད།ཡིན་ན་ཡང་སྤྱིར་ཆོས་ལུགས་ཁག་དང༌།དེའི་ནང་ཚན་ནང་པ་སངས་རྒྱས་ཀྱི་ཆོས་ཀྱི་སྙིང་རྗེ་ཞེས་པ་འདི་ཤིན་ཏུ་རྩ་བ་ཆེན་པོ་ཡིན།སྙིང་རྗེའི་འགལ་ཟླ་ཁོང་ཁྲོ་ལ་ཉེས་དམིགས་སུ་བལྟས་ནས་གཉེན་པོ་བསྟེན་སྟངས།དེ་བཞིན་ཕྲག་དོགའགྲན་སེམས།བརྙས་སྨོད།འདི་ཚོ་ལ་ཉེས་དམིགས་སུ་བལྟས་ནས་གཉེན་པོ་བསྟེན་སྟངས།ཕྱོགས་གཞན་ནས་བྱམས་པ་དང༌།བཟོད་པ།སྙིང་རྗེ་སྒོམ་པ།འདི་ཚོ་དམིགས་སུ་བསལ་ནས་སློབ་སྦྱོང་དང༌།སྦྱོང་བརྡར་སྤྲོད་སྟངས་མང་པོ་ཞིག་ནང་པའི་གཞུང་གི་ནང་ནས་ཐོན་ཡོང་གི་ཡོད།མི་ལ་རང་བཞིན་ལྷན་སྐྱེས་ཀྱི་བྱམས་བརྩེའི་ཡོན་ཏན་གྱི་གཞི་རྩ་ཞིག་ཡོད་པ་དེ་འགལ་རྐྱེན་གྱི་གཞན་དབང་དུ་མི་འགྲོ་བར་གོང་ནས་གོང་དུ་སྤེལ་བ་ལ་ནང་པའི་ཆོས་ནང་ཐབས་ཤེས་དམིགས་བསལ་གྱི་ཟབ་པོ་ཡོད་པ་ཧ་ཅང་གསལ་པོ་རེད།ཆོས་ཀྱི་ཉམས་ལེན་གྱི་སྐད་ཆ་མ་བཤད་པར།ཤེས་བྱ་ཡོན་ཏན་གྱི་འདུ་ཤེས་ཀྱི་ཐོག་ནས་བཤད་པ་ཡིན་ན་ཡང༌།ཕྱི་སྣོད་ཀྱི་བཀོད་པ།འཛམ་གླིང་ཆགས་སྟངས་སྐོར་ལ་ནང་པས་འགྲེལ་བཤད་མང་པོ་རྒྱག་གི་ཡོད།